Orhan Pamuk

**Ferit Orhan Pamuk** (Istanbul, Turska, 7. juni 1952.) je turski pisac i scenarist. Dobitnik je Nobelove nagrade za književnost 2006. godine. Jedan je od najistaknutijih turskih romanopisaca. Djela su mu prodana u više od 13 miliona primjeraka i prevedena na 63 svjetska jezika, što ga čini najprodavanijim piscem u Turskoj.

## Biografija
Orhan Pamuk je rođen u Istanbulu, u dobrostojećoj, kako on sam kaže, *zapadno-evropski orijentisanoj* porodici (za razliku od tradicionalno osmanlijske). Studira arhitekturu i bavi se slikarstvom, mada napušta arhitekturu nakon tri godine i prelazi na žurnalistiku gdje diplomira 1976. Svoje odrastanje i razmišljanje detaljno opisuje u svom autobiografskom djelu *Istanbul: grad, sjećanja*. Sa 23 godine, Pamuk je odlučio postati romanopisac, te se napustivši sve oko sebe, povlači u sopstveni stan kako bi se potpuno posvetio pisanju. Njegov prvi roman, "Cevdet Bey i njegovi sinovi", objavljen je sedam godina kasnije, 1982. godine. Roman priča priču o tri generacije bogate istanbulske porodice koja živi u Nisantasiju, njegovom rodnom kraju. Roman je nagrađen književnim nagradama Orhan Kemal i Milliyet. Naredne godine Pamuk je objavio svoj roman "Tiha kuća"

Roman "Bijeli dvorac" (1985), knjiga koja govori o prijateljstvu između venecijanskog roba i osmanskog naučnika objavljena je na engleskom i mnogim drugim jezicima od 1990. godine pa nadalje, donoseći Pamuku prvu međunarodnu slavu. Godine 1985, Pamuk je otišao u Ameriku, gdje je bio privremeni naučnik i profesor na Univerzitetu Columbia u New Yorku od 1985. do 1988. godine. Tamo je napisao veći dio svog romana "Crna knjiga", u kojem su ulice, prošlost, energija i tekstura Istanbula opisani kroz priču o advokatu koji je u potrazi za svojom nestalom suprugom. Ovaj roman je objavljen u Turskoj 1990. godine, a francuski prijevod osvojio je nagradu Prix France Culture. Crna knjiga je povećala Pamukovu slavu, kako u Turskoj, tako i širom svijeta. Pamuk je autor koji je istovremeno popularan i eksperimentalan, a pisao je o prošlosti i sadašnjosti s istim intenzitetom. Godine 1991. rođena je Pamukova kćerka Rüya. Te godine je snimljen film Skriveno lice, čiji je Pamukov scenario zasnovan na priči od tri stranice iz već spomenute Crne knjige.

## Djela
Pamukove knjige su prevedene na ukupno 63 jezika, uključujući gruzijski, malajski, češki, danski, japanski, katalonski, kao i engleski, njemački, i francuski. Pamuk je 2005. godine dobio Nagradu za Mir, koja se smatra najprestižnijom nagradom u oblasti kulture u Njemačkoj.
*"Dževdet-beg i sinovi" (1982)
*"Kuća tišine" (1983)
*"Bijeli zamak" (1985)
*"Crna knjiga" (1990)
*"Novi život" (1994)
*"Zovem se Crvena" (1998) 
*"Snijeg" (2004)
*"Istanbul: grad, sjećanja" (2005)
*"Muzej nevinosti" (2008)

## Nagrade
*Nagrada Milliyet Press za roman "Dževdet-beg i sinovi"
*Independentova nagrada za stranu književnost 1990. (*Independent Award for Foreign Fiction*) za roman "Bijeli zamak"
*Međunarodna književna nagrada IMPAC Dublin 2000. za roman "Zovem se Crvena"
*Peace Prize of the German Book Trade 2005, njemačka književna nagrada, kao priznanje za svoje književno stvaralaštvo
*Nobelova nagrada za književnost 2006.

## Reference
Kategorija:Rođeni 1952.
Kategorija:Živi ljudi
Kategorija:Biografije, Istanbul
Kategorija:Turski pisci
Kategorija:Dobitnici Nobelove nagrade za književnost